## Rješenje Agencije za zaštitu tržišnog natjecanja klasa: UP/I-030-02/2000-01/68 od 26. listopada 2000.

### NN 91/2002 (31.7.2002.), Rješenje Agencije za zaštitu tržišnog natjecanja klasa: UP/I-030-02/2000-01/68 od 26. listopada 2000.

# AGENCIJA ZA ZAŠTITU TRŽIŠNOG NATJECANJA

1487

Na temelju članka 24., članka 27. stavka 1. i članka 29. stavka 1.
Zakona o zaštiti tržišnog natjecanja (»Narodne novine«, broj 48/95, 52/97 i 89/98),
po prijavi namjere provedbe koncentracije poduzetnikâ, koju je podnio
poduzetnik SAF Kvasac d.o.o., sa sjedištem u Zagrebu, Kralja Držislava 3,
zastupan po odvjetnici Dini Korper Žemvi, iz Odvjetničkog društva
Korper&Haramija, Zagreb, Prilaz Gjure Deželića 16, ravnatelj Agencije za
zaštitu tržišnog natjecanja donosi sljedeće

## RJEŠENJE

I. Ocjenjuje se dopuštenom koncentracija poduzetnikâ nastala stjecanjem
većinskog udjela i većinskog prava odlučivanja u poduzetniku Kvasac d.o.o., sa
sjedištem u Zagrebu, Baruna Filipovića 25, od strane poduzetnika SAF Kvasac
d.o.o., sa sjedištem u Zagrebu, Kralja Držislava 3.

II. Koncentracija poduzetnikâ
iz točke I. izreke ovog rješenja upisuje se u Upisnik o koncentracijama.

III. Ovo rješenje je konačno
u upravnom postupku.

IV. Ovo rješenje bit će
objavljeno u »Narodnim novinama«.

V. Obvezuje se poduzetnik SAF
Kvasac d.o.o. da u roku od osam dana od dostave ovog rješenja podmiri trošak
upravnog postupka u iznosu od 255.000,00 kuna.

Obrazloženje

1. Poduzetnik SAF Kvasac d.d., sa sjedištem u Zagrebu, Slavonska avenija
4, zastupan po odvjetnici Dini Korper Žemvi, iz Odvjetničkog društva
Korper&Haramija, Zagreb, Prilaz Gjure Deželića 16 (dalje: podnositelj
prijave), podnio je 13. ožujka 2000. Agenciji za zaštitu tržišnog natjecanja
(dalje: Agencija) prijavu koncentracije poduzetnikâ nastalu stjecanjem
većinskog udjela i većinskog prava odlučivanja u poduzetniku Kvasac d.o.o. od
strane podnositelja prijave.

Kako prijava nije sadržavala sve podatke propisane člankom 7. Pravilnika
o načinu vođenja Upisnika o koncentracijama (»Narodne novine«, broj 30/97;
dalje: Pravilnik), Agencija je pozvala podnositelja prijave da istu dopuni
sukladno članku 7. Pravilnika, što je podnositelj prijave izvršio zaključno s
dopisom od 19. listopada 2000.

Prijava koncentracije podnesena je Agenciji radi ocjene i upisa u
Upisnik o koncentracijama, sukladno članku 22. i članku 23. stavku 1. Zakona o
zaštiti tržišnog natjecanja (»Narodne novine«, broj 48/95, 52/97 i 89/98;
dalje: ZZTN).

2. U postupku ocjene prijavljene koncentracije utvrđene su sljedeće
činjenice:

a) Pravni temelj koncentracije je Ugovor o prijenosu poslovnog udjela,
sklopljen 15. ožujka 2000., između podnositelja prijave kao stjecatelja i
poduzetnika Pliva d.d. kao otuđitelja.

Predmetnim Ugovorom podnositelj prijave stekao je poslovni udjel u
poduzetniku Kvasac d.o.o. u iznosu koji predstavlja 75% temeljnog kapitala tog
društva.

b) Jedini udjelničar podnositelja prijave je poduzetnik Hiroo Residence
B.V., sa sjedištem u Nizozemskoj. Nadalje, jedini dioničar poduzetnika Hiroo
Residence B.V. je poduzetnik Compagnie Des Levures Lesaffre S.A., Francuska,
čija je Grupa jedan od vodećih svjetskih proizvođača kvasca i pekarskih
aditiva.

Grupa Lesaffre snažno je prisutna na mnogim europskim tržištima, a prema
navodima podnositelja prijave, između ostalih nalazi se u vladajućem položaju
na mjerodavnom tržištu Slovenije i Mađarske.

Iz opisanih razloga, Agencija je zauzela stajalište da se za potrebe
ovog postupka kao stjecatelj ima smatrati Grupa Lesaffre.

U tijeku postupka ocjene predmetne koncentracije poduzetnika podnositelj
prijave očitovao se da niti jedno društvo – član Grupe Lesaffre - nema udjela u
poduzetnicima na mjerodavnom tržištu u Republici Hrvatskoj.

c) Ukupni godišnji promet sudionikâ koncentracije ostvaren prodajom roba
i usluga u obračunskom razdoblju koje je prethodilo koncentraciji (prema
godišnjim financijskim izvješćima sudionika koncentracije za 1999. godinu)
iznosi:

if !supportEmptyParas endif

|  |  |
| --- | --- |
| **Sudionik** | **Ukupni godišnji promet sudionikâ** |
| **koncentracije** | **koncentracije u godini  koja je prethodila** |
| if !supportEmptyParas endif | **nastanku koncentracije (1999.)** |
| Grupa Lesaffre | 4.262.300.880,26 kn |
| Kvasac d.o.o.\* | 87.234.244,00 kn |
| Ukupno | 4.349.535.124,26 kn |

\* Budući da je Kvasac d.o.o. društvo osnovano krajem 1999. godine,
kao mjerodavan podatak uzet je onaj o ukupnom godišnjem prometu ostvaren
prodajom kvasca u poslovanju Plive d.d.

if !supportEmptyParas endif

if !supportEmptyParas endif

Sukladno odredbi članka 22. stavka 1. točke 2. ZZTN, stjecanjem
većinskog udjela i većinskog prava odlučivanja u poduzetniku Kvasac d.o.o. od
strane podnositelja prijave nastala je koncentracija poduzetnikâ koja podliježe
obveznoj prijavi radi ocjene i upisa u Upisnik o koncentracijama.

d) Podnositelj prijave koncentraciju obrazlaže sljedećim prav­nim i
gospodarskim razlozima:

– nakon provedene koncentracije, Kvasac d.o.o. bit će u mogućnosti
potrošačima ponuditi dosadašnju proizvodnu paletu poboljšanu kroz tehnološku
suradnju s Grupom Lesaffre, kao i potpuno nove proizvode iz izvorne palete
Grupe Lesaffre,

– osiguranje daljnjeg razvoja
Kvasca d.o.o., s konačnim ciljem da isti postane proizvodna i trgovačka baza za
izvoz u druge zemlje regije.

e) Mjerodavno tržište
utvrđeno je kao tržište proizvodnje i uvoza kvasca, te tržište proizvodnje i
uvoza pekarskih aditiva na području Republike Hrvatske.

Kvasac i pekarski aditivi
nalaze se u slobodnom režimu uvoza u Republiku Hrvatsku. Carinska stopa za
kvasac od 1. srpnja 2000. iznosi 10%, uz dodatnu količinsku carinu od 19,7 eura
za 100 kg kvasca, a najviše do 35 eura/100 kg. Izmjenama od 1. siječnja 2001.
carina će iznositi 10% uz količinsku carinu od 18,7 eura za 100 kg kvasca,
najviše do 32,5 eura/100 kg.

Carinska stopa za pekarske
aditive od 1. srpnja 2000. iznosi 10%.

f) Tržišni udjel sudionikâ
koncentracije, s obzirom na ukupnu proizvodnju i uvoz, ostvarene na mjerodavnom
tržištu u 1999. godini, iznosi:

if !supportEmptyParas endif

1)KVASAC

if !supportEmptyParas endif

|  |  |  |
| --- | --- | --- |
| Proizvodnja i uvoz kvasca u Republici Hrvatskoj  (1999. godina) – 9776 tona | | |
| if !supportEmptyParas endif | KOLIČINA (t) | UDJEL |
| Kvasac d.o.o. (pogon Pliva) | 7028 | 71,96% |
| Podravka d.d. | \* | \* |
| Uvoz Slovenija&Mađarska\*\* | 458 | 4,69% |
| Uvoz ostali | \* | \* |
| UKUPNO | 9766 | 100% |

\* podaci izuzeti od objavljivanja

\*\* Poduzetnici iz Grupe Lesaffre

if !supportEmptyParas endif

if !supportEmptyParas endif

2) PEKARSKI ADITIVI

if !supportEmptyParas endif

|  |  |  |
| --- | --- | --- |
| Proizvodnja i uvoz pekarskih aditiva u Republici  Hrvatskoj (1999. godina) – 14333 tona  if !supportEmptyParas endif | | |
| if !supportEmptyParas endif | KOLIČINA (t) | UDJEL |
| Kvasac d.o.o. (pogon Pliva) | 682 | 4,76% |
| Podravka d.d. | \* | \* |
| Moby Dick d.o.o. | \* | \* |
| Ireks Aroma d.d. | \* | \* |
| Zvijezda d.d. | \* | \* |
| Uvoz | 9230 | 64,40% |
| UKUPNO | 14333 | 100% |

\* podaci izuzeti od objavljivanja

if !supportEmptyParas endif

g) Sukladno članku 16. ZZTN poduzetnik Kvasac d.o.o. nalazi se u
vladajućem položaju na mjerodavnom tržištu proizvodnje i uvoza kvasca, s
obzirom da je njegov tržišni udjel na mjerodavnom tržištu veći od 30%.

Na mjerodavnom tržištu proizvodnje i uvoza pekarskih aditiva, prema
dostupnim podacima, niti Kvasac d.o.o., niti podnositelj prijave i s njim
povezana društva, bilo pojedinačno ili zajedno, nemaju vladajući položaj na
tržištu.

h)Kvasac d.o.o. ima organiziranu i vlastitu i ugovornu
distribuciju. Kvasac za domaćinstva najvećim dijelom distribuira preko
poduzetnika Lura d.d., dok pekarski kvasac i aditive prodaje dijelom direktno
kupcima, a dijelom preko manjih distributera po svim regijama.

i) Za ulaganja u istraživanja
i razvoj Grupa Lesaffre ulaže značajan iznos od ukupnog prihoda. Grupa
raspolaže modernim laboratorijima u kojima vrši istraživanja u cilju
unapređenja dosadašnjih i razvoja novih proizvoda.

S druge strane, Kvasac d.o.o.
investirao je u posljednjih pet godina oko 2.400.000,00 kuna u modernizaciju
opreme, te uvođenje novih proizvoda na tržište.

3. Razmatrajući navedene
činjenice vezane uz ocjenjivanje prijavljene koncentracije poduzetnika nastale
stjecanjem većin­skog udjela i većinskog prava odlučivanja u poduzetniku Kvasac
d.o.o. od strane podnositelja prijave, Savjet Agencije za zaštitu tržišnog
natjecanja, sukladno svojim ovlastima iz članka 30. stavka 2. točke 3. ZZTN, na
37. sjednici, održanoj 24. listopada 2000., ocijenio je:

a) S obzirom na ukupni
godišnji promet poduzetnika SAF Kvasac d.o.o. i s njim povezanih društava, te
poduzetnika Kvasac d.o.o., ostvaren prodajom roba i usluga u godini koja je
prethodila nastanku koncentracije (1999. godina), koji iznosi 4.349.535.124,26
kn, stjecanjem većinskog udjela i većinskog prava odlučivanja u poduzetniku
Kvasac d.o.o. od strane podnositelja prijave nastala je koncentracija
poduzetnika koja podliježe obveznoj prijavi radi ocjene i upisa u Upisnik o
koncentracijama u smislu odredaba članka 22. stavka 1. ZZTN.

b) U predmetnom slučaju riječ
je o dopuštenoj koncentraciji, prema kriterijima iz članka 24. ZZTN.

Pri donošenju ocjene Savjet
je uzeo u obzir ciljeve i učinke predmetne koncentracije iz članka 24. stavka
1. točke 5. ZZTN:

aa) Predmetna koncentracija
znači prvenstveno ulazak svjetski priznatog proizvođača kvasca i pekarskih
aditiva na tržište Republike Hrvatske, koji na mjerodavnom tržištu raspolaže
potrebnim znanjima i tehnologijom, a nije zanemariva niti njegova financijska
snaga. Iako je mjerodavno tržište relativno zatvoreno, a karakteriziraju ga,
između ostalog, visoka uvozna davanja i mali broj proizvođača (svega dva),
Savjet smatra kako će se ovom koncentracijom potrošačima ponuditi izbor između
većeg broja proizvoda poboljšane kvalitete i svojstava.

bb)Predmetnom
koncentracijom stvaraju se uvjeti za daljnji razvoj i profitabilno poslovanje
poduzetnika Kvasac d.o.o., te za osvajanje međunarodnog tržišta.

c) Budući da su
društva-članovi Grupe Lesaffre prije provođenja predmetne koncentracije na
mjerodavnom tržištu bili prisutni samo kroz uvoz te s relativno malim udjelom,
ocijenjeno je da provođenjem ove koncentracije dolazi do jačanja vladajućeg
položaja podnositelja prijave na mjerodavnom tržištu, ali ne na način da bi se
provođenjem ove koncentracije znatno ili trajno ograničilo ili ukinulo slobodno
tržišno natjecanje.

Stoga je odlučeno kao u točki
I. izreke ovog rješenja.

d) Sukladno svim iznijetim
činjenicama odlučeno je da se prijavljena koncentracija kao dopuštena upiše u Upisnik
o koncentracijama, kao što je navedeno u točki II. izreke ovog rješenja

4.Ovo je rješenje
konačno u upravnom postupku.

5. Temeljem članka 37.a ZZTN,
rješenja Agencije donesena primjenom odredbe članka 36. ZZTN objavljuju se u
»Narodnim novinama«, te je odlučeno kao u točki IV. izreke ovog rješenja.

6. U smislu odredaba Zakona o
upravnim pristojbama (»Narodne novine«, broj 8/96, 131/97, 68/98 i 116/00),
tarifni broj 107. točka 1., za rješenje o upisu u Upisnik o koncentracijama
plaća se upravna pristojba u iznosu od 250.000,00 kuna, dok se na prijavu za
upis u Upisnik o koncentracijama, sukladno tarifnom broju 106. točki 1., plaća
upravna pristojba u iznosu od 5.000,00 kuna.

Uplatu treba izvršiti na
račun broj: 30102-630-16, poziv na broj: 24/5002 – MB, u roku od osam dana od
dana dostavljanja ovog rješenja, te Agenciji dostaviti dokaz o izvršenoj
uplati.

*Uputa o pravnom lijeku*

Protiv ovog rješenja nije
dopuštena žalba, ali nezadovoljna stranka može, sukladno odredbama članka 37.
ZZTN, pokrenuti upravni spor pred Upravnim sudom Republike Hrvatske u roku od
trideset (30) dana od dana dostave ovoga rješenja.

Klasa: UP/I-030-02/2000-01/68
Urbroj: 580-02-2001-11-24
Zagreb, 26. listopada 2000.

Ravnatelj
**mr. sc. Hrvoje Momčinović**, v. r.

Rješenje, NN 91/2002-1487